Id-Direttiva tal-Kummissjoni 2002/75/KE
tat-2 ta' Settembru 2002
li temenda d-Direttiva tal-Kunsill 96/98/KE dwar it-tagħmir marittimu
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, partikolarment l-Artikolu 80(2) tiegħu,
Wara li kkunsidrat id-Direttiva tal-Kunsill 96/98/KE ta' l-20 ta' Diċembru 1996 dwar it-tagħmir marittimu [1], kif l-aħħar emendata bid-Direttiva tal-Kummissjoni 2001153/KE [2], partikolarment l-ewwel u t-tieni inċiżi ta' l-Artikolu 17 tagħha,
Billi:
(1) Għall-iskopijiet tad-Direttiva 96/98/KE, il-konvenzjonijiet internazzjonali, inkluża l-konvenzjoni SOLAS ta' l-1974, u l-istandards tat-testijiet huma dawk, flimkien ma' l-emendi tagħhom, fis-seħħ fl-1 ta' Jannar 2001.
(2) Emendi għall-Konvenzjoni SOLAS u għal konvenzjonijiet internazzjonali oħrajn u standards ġodda tat-testijiet daħlu fis-seħħ wara l-1 ta' Jannar 2001 jew dalwaqt jidħlu fis-seħħ.
(3) Ġew stabbiliti minn dawk l-istrumenti regoli ġodda dwar it-tagħmir li għandu jitqiegħed fuq bastimenti.
(4) Id-Direttiva 96/98/KE għandha tiġi emendata kif ġej.
(5) Il-miżuri previsti f'din id-Direttiva huma skond l-opinjoni tal-Kumitat stabbilit bl-Artikolu 12 tad-Direttiva tal-Kunsill 93/75/KEE [3],
ADOTTAT DIN ID-DIRETTIVA:
Artikolu 1
Id-Direttiva 96/98/KE hija emendata kif ġej
1. L-Artikolu 2 huwa emendat kif ġej:
Fil-punti (ċ), (d) u (n), id-data "1 ta' Jannar 2001" hija sostitwita bid-data "l-1 ta' Lulju 2002"
2. L-Anness A huwa sostitwit bit-test fl-Anness ta' din id-Direttiva.
Artikolu 2
Tagħmir elenkat bħala "oġġett ġdid" taħt l-interestatura "indikazzjoni ta' l-oġġett" ta' l-Anness A.1 li ġie ffabbrikat qabel id-data msemmija fl-Artikolu 3(1) skond il-proċeduri għall-approvazzjoni tat-tip diġà fis-seħħ qabel id-data ta' l-adozzjoni ta' din id-Direttiva fit-territorji ta' l-Istat Membru msemmi isfel, kif ukoll it-tagħmir elenkat fl-Anness A.1, Taqsimiet 4 u 5, bil-marka u ffabbrikat qabel id-data msemmija fl-Artikolu 3(1), jista' jitqiegħed fis-suq u abbord bastiment Komunitarju, li ċ-ċertifikati tiegħu inħarġu minn jew għal Stat Membru skond il-konvenzjonijiet internazzjonali, matul is-sentejn wara dik imsemmija fl-Artikolu 3(l).
Artikolu 3
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrativi neċessarji biex jikkonformaw ma' din id-Direttiva mhux aktar tard minn sitt xhur wara d-data tad-dħul fis-seħħ tagħha. Għandhom jinfurmaw lill-Kummissjoni b' dan minnufih.
Meta l-Istati Membri jaddottaw dawk id-dispożizzjonijiet, għandu jkun fihom riferenza għal din id-Direttiva jew ikollhom magħhom din ir-riferenza meta jiġu ppubblikati uffiċjalment. L-Istati Membri għandhom jiddeterminaw kif issir din ir-referenza.
2. L-Istati Membri għandhom jikkomunikaw lill-Kummissjoni d-dispożizzjonijiet ta' liġi nazzjonali li jaddottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 5
Din id-Direttiva hija indirizzata lill-Istati Membri.
Magħmula fi Brussel, fit-2 ta' Settembru 2002.